Ikt. szám: 50425-1/2024

#### E L Ő T E R J E S Z T É S

### Szombathely Megyei Jogú Város Városstratégiai, Idegenforgalmi és Sport Bizottságának

###  2024. szeptember 24-i ülésére

**Javaslat a Rumi út 55. előtti autóbuszváró megszüntetésére**

Lakossági és képviselői jelzés érkezett arra vonatkozóan, hogy a Rumi út 55. előtti buszmegállóban található váró helyiség műszaki állapota jelentősen leromlott. A Városüzemeltetési Osztály és a SZOVA NZrt. munkatársai megvizsgálták az autóbuszvárót és azt állapították meg, hogy az alábbi munkálatok lennének szükségesek a felújításához:

* a buszváró pavilon alsó vasszerkezetének cseréje (teljesen korrodált)
* tető komplett cseréje (az üvegszálas hullámlemezt az UV sugárzás teljesen elgyengítette, kisebb lyukak vannak rajta, a borító lemezek korrodáltak)
* tető belső borításának teljes cseréje
* vasszerkezet rozsdátlanítása, alapozó és fedő festése.

A munkák elvégzése kb. 3,5 millió Ft anyagköltséget és munkadíjat eredményezne, így gazdaságtalan a buszváró pavilon jelenlegi helyén, 20 m-es távolságra a felszállási helytől történő felújítása. A Blaguss Agora Hungary Kft-től kapott tájékoztatás szerint napi hét járat érinti a buszmegállót, minimális le-, vagy felszálló utassal.

Tekintettel a buszváró elhelyezkedésére és állapotára a további állagromlás megelőzése érdekében indokolt az utasváró pavilon elbontása.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2024. szeptember …..**

 /: Dr. Nemény András:/

 polgármester

**Határozati Javaslat**

**…/2024.(IX.24.) VISB. sz. határozat**

A Városstratégiai, Idegenforgalmi és Sport Bizottság a Rumi út 55. előtti autóbuszváró megszüntetéséről szóló előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 54. § (1) bekezdés 20. pontja alapján egyetért azzal, hogy a Rumi út 55. előtti buszváró pavilon elbontásra kerüljön.

**Felelős:**  Tóth Kálmán, a Városstratégiai, Idegenforgalmi és Sport Bizottság elnöke

 (a végrehajtás előkészítéséért:

 Kalmár Ervin, a Városüzemeltetési Osztály vezetője)

**Határidő:** 2025. március 31.